Museum Bali magenah ring Jalan Mayor Wisnu, dangin alun-alun Puputan Badung, delod Pura Jagatnathane, ring Kota Denpasar. Museume punikinyimpen barang-barang kuno tetamian leluhur sane mabuat pisan pikenohipun ring para generasi mudane sane ngwentenang penelitian kebudayaan Baline.
Mungguing barang-barang sane kasimpen ring Museum Bali puniki luire :
- Ring Gedong Buleleng kasimpen barang-barang marupa prabot nunun kamen skordi, kamen Gringsing miwah nunun iket, pinaka cihna budaya saking Buleleng, miwah barang pepayasan sane siosan.
- Ring Gedong Karangasem kasimpen barang-barang marupa penanggalan utawi palelindonlan sarana upakara upacara Panca Yadnya (Dewa Yadnya, Pitra Yadnya, Rsi Yadnya, Manusa Yadnya, lan Bhuta Yadnya). Siosan ring punika taler wenten pratima-pratima lan pralingga-pralingga para Dewa, pinaka cihna budaya Karangasem.
- Ring Gedong Tabanan, kasimpen barang-barang marupa kebudayaan Puri Tabanan minakadine, wayang kulit, tapel-tapel topeng sane kaanggen ring seni tari Wali, seni balih-balihan lan seni bebali. Siosan ring punika taler kasimpen keris-keris pusaka lan soroh tumbak.
Siosan ring barang-barang kesenian inucap irika taler kasimpen barang tetamian prasejarah ring zaman batu sekadi kapak batu miwahsane lianan. Ring Gedong perpustakaan makeh pisan kasimpen salinan-salinan lontar lan pustaka-pustaka sane madaging makudang-kudang budaya Bali, makeh pesan pikenohipun.
Barang-barang tetamian punika sane ngranayang para tamiu dura negarane makeh ngawentenang penelitian kebudayaan ring Bali. Sajeroning museum negeri inucap taler makeh malih museum-museum sane siosan ring Bali luire :
- Museum Gedong Kertya, magenah ring kota Singaraja, Kabupaten Buleleng, nyimpen soroh naskah -naskah miwah lonta-lontar sane marupa tetamian saking nguni.
- Museum Ratna Warta, magenah ring Kecamatan Ubud, Gianyar, nyimpen makudang-kudang gegambaran sane kakardinin olih tukang-tukang sane sampun kasub indik kapradnyane ngambar.
- Museum Neka, magenah ring Kecamatan Ubud, Kabupaten Gianyar, nyimpen makudang-kudang gegambaran koleksi Bapak Sutedja Neka.
- Museum Gedong Arca, magenah ring Desa Bedulu, Kecamatan Blahbatuh, Kabupaten Gianyar, nyimpen barang-barang kuno, makadi sarkofagus, gerabah, kapak batu, miwah barang-barang pepayasan lan barang tetamian sane siosan.
- Museum Lemayur, magenah ring Desa Sanur, Kecamatan Denpasar Timur, Denpasar. Nyimpen gegambaran koleksi Tuan Lemayur.
- Museum Yadnya, magenah ring Taman Ayun, Kecamatan Mengwi, Kabupaten Badung. Nyimpen makudang0kudang soroh eteh-eteh upakara yadnya, makadi : bade, wewalungan / petulangan, banten-banten miwah upakara sane siosan.
- Museum Subak, magenah ring Desa Sanggulan, Kecamatan Kediri, Kabupaten Tabanan. Nyimpen soroh parabot sane kaangen olih krama subake ring Bali.
- Museum Semarapura, magenah ring Kota Semarapura, Kabupaten Klungkung, nyimpen makudang-kudang batu jaman prasejarah, miwah senjata-senjata kuna.
- Museum Manusia Purba, magenah ring Gilimanuk, Kabupaten Jembrana, Nyimpen tetamian prasejarah sane kakeniang ring Gilimanuk sakadi : galih manusia purba, gerabah, manik sasocan, miwah sane siosan.
- Museum Nyoman Gunarsa, magenah ring Kabupaten Klungkung. Nyimpen makudang-kudang gegambaran koleksi Bapak Nyoman Gunarsa.
- Museum Arma ring Gianyar, nyimpen makudang-kudang gegambaran.
- Museum Sidik Jari, magenah ring Desa Tanjungbungkak, Kecamatan Denpasar Timur, Denpasar. Nyimpen makudang-kudang gegambaran sane kakaryanin saking sidik jari.
Kaketus saking :
* Buku Mekar Wangi 2
ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn sun_Latn